VIDEO Dăncilă, critici pentru toată lumea după ce a fost avertizată să nu dea OUG pentru a-l scăpa pe Dragnea: Comisia Europeană, Timmermans, Tajani, Crețu, ambasadori, Iohannis

Premierul Viorica Dăncilă i-a criticat miercuri pe toți partenerii României care au avertizat-o în ultimele zile să nu dea OUG-ul cerut de Liviu Dragnea pentru modificarea Codului Penal. Dăncilă i-a atacat în debutul ședinței de guvern pe Frans Timmermans, Antonio Tajani, Corina Crețu, dar cel mai dur i-a criticat pe ambasadorii celor 12 state partenere care i-au adresat azi o scrisoare prin care o avertizau să nu adopte OUG pe justiție.

De remarcat că Dăncilă nu a spus nimic despre eventuala adoptare în ședința de azi a unei OUG penru modificarea Codurilor Penale.

Vezi declarații în clipul de mai jos (de la minutul 3):

Despre Frans Timmermans: ”M-au surprins azi declarațiile prim-vicepreședintelui Comisiei Europene, Frans Timmermans, având în vedere că a existat și există deschidere totală în privința pașilor pe care îi avem de urmat. S-a lucrat la nivel de experți. Am specificat de fiecare dată că ne vom consulta și va exista transparență. De aceea, declarația sa de azi a produs neclarități și nu i-am înțeles rostul pentru că nu este pliată pe realitatea existentă. Am să am o discuție cu el legată de aceste aspecte”

Despre Corina Crețu: Știu că a fost azi o discuție în Colegiul Comisarilor despre România și sper că comisarul român a susținut de această dată România.

Despre Antonio Tajani: La fel de surprinsă am fost de declarațiile președintelui Parlamentului European, Antonio Tajani. Cred că nici un factor sau decident politic, fie el chiar președintele Parlamentului European, nu poate solicita oprirea sau începerea unei anchete penale. Ni se cere să nu intervenim în actul de justiție, și e corect, dar oficialii europeni ne cer să oprim anchete penale. Le spun clar că premierul României nu a intervenit și nu va interveni în actul de justiție.

Despre cei 12 ambasadori care au semnat o scrisoare comună: Tot azi am văzut punctul de vedere al unui grup de ambasadori. Am vrut să am o discuție individuală cu fiecare ambasador din acest grup, dar au refuzat. Le reamintesc că suntem în România, iar eu am dialog direct cu omologii mei. Le recomand să se adreseze autorităților din țara din care fac parte, pentru că în nici un stat ambasadorii nu fac agenda premierului și eu nu am să permit acest lucru. Trebuie să arate respect României, așa cum ambasadorii noștri au respect pentru statul respectiv.

Despre Iohannis: Consider că această situație destul de neplăcută a fost creată de declarațiile repetate pe justiție ale președintelui Iohannis. Dacă nu a avut nici un aport la rezultatele președinției rotative a UE, iată că a reușit să aducă un deficit de imagine României. E păcat că se realizează tocmai în timpul deținerii președinției rotative de către România.

Foto: Inquam Photos / George Calin